《同张季子游琅邪》
宋代·章甫

枯藤久靠壁，双脚殊蜷跼。
日长无往还，午醉睡初熟。
谁与来剥啄，一马挟两仆。
翩翩张公子，得得访茅屋。
别来今十年，高谊惊绝俗。
功名付兄弟，冠裳畏羁束。
多君殊不凡，爱我常易足。
呼儿取酒斟，草草具肴蔌。
剧谈连昼夜，何止伴幽独。
结为山水游，策蹇相追逐。
滁阳三日程，山路颇诘曲。
好风吹雨霁，发轫自幽谷。
至乐闻金声，非丝亦非竹。
沉沉柏子潭，神龙所栖宿。
旱乾祷辄应，云雨手翻覆。
路转醉翁亭，酿泉漱寒玉。
堂堂四公像，再拜敢不肃。
虽云斗大州，盛德继来辱。
凛然生气在，遗泽被草木。
梵宫最高处，俯视山矗矗。
境圣人乃凡，野僧才五六。
碑崖烂文字，骊珠混鱼目。
老眼眩生花，往往难尽读。
吾能领其要，正自非匆促。
回途遂南首，夜就汤泉浴。
清旷旧书房，怀人今鬼录。
人生贵适意，百岁风中烛。
所恨多别离，安能似麋鹿。
茲游讵难再，后会尚可卜。
纪行因赠行，归装慰羞缩。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。